**ג'ים שרידן** (באנגלית: **Jim Sheridan**; נולד ב-6 בפברואר 1949) הוא מפיק, תסריטאי ובמאי קולנוע אירי. מבין סרטיו הבולטים ביותר ניתן למנות את "כף רגלי השמאלית" (1989) ו"בשם האב" (1993).

ראשית חייו
----------

שרידן נולד וגדל בדבלין, אירלנד, ובין השנים 1969–1972 למד אנגלית והיסטוריה ביוניברסיטי קולג' דבלין. בשנים הבאות עסק בכתיבת מחזות בדבלין, יחד עם אחיו פיטר.

בשנת 1981 היגר לקנדה, ושנה לאחר מכן עבר להתגורר בשכונת הלס קיצ'ן שבניו יורק, ארצות הברית. עד סוף שנות ה-80 היה המנהל האמנותי של המרכז לאמנות אירית באוניברסיטת ניו יורק.

יצירה קולנועית
--------------

בשנת 1989 חזר לאירלנד, וביים את סרט הבכורה שלו – "כף רגלי השמאלית" – המבוסס על האוטוביוגרפיה של הצייר האירי כריסטי בראון. הסרט זכה לביקורות אוהדות ולהצלחה מסחרית מפתיעה; על אף התקציב הצנוע, אשר עמד על כ-730,000 דולר, גרף הסרט כ-14.7 מיליון דולר בסך הכול. בטקס פרסי אוסקר ה-62 זכו כוכבי הסרט דניאל דיי-לואיס וברנדה פריקר בפרסי השחקן הטוב ביותר ושחקנית המשנה הטובה ביותר, בהתאמה, בעוד שרידן עצמו היה מועמד לפרסי הבמאי הטוב ביותר והתסריט המעובד הטוב ביותר, והמפיק (נואל פירסון) היה מועמד לפרס הסרט הטוב ביותר.

בשנת 1990 ביים את ריצ'רד האריס וג'ון הרט בסרט "השדה". שנתיים לאחר מכן כתב את התסריט לסרטו של מייק ניואל "אל המערב הקסום".

בשנת 1993 יצא סרטו השלישי "בשם האב", גם הוא בכיכובו של דניאל דיי-לואיס. הסרט, אשר עוסק בפיצוץ פאב גילפורד, היה מועמד לשבעה פרסי אוסקר – בהם פרסי הסרט, הבמאי והתסריט המעובד הטובים ביותר, אליהם היה מועמד שרידן. בפסטיבל הסרטים הבינלאומי בברלין זכה הסרט בפרס דוב הזהב, המוענק לסרט הטוב ביותר בפסטיבל.

בשנת 1996 כתב והפיק את הסרט "בזכות האם", בכיכובה של הלן מירן. בשנה העוקבת ביים את דיי-לואיס בפעם השלישית, בסרט האירי "המתאגרף". בשנת 1999 הפיק את סרטה של אנג'ליקה יוסטון "אגנס בראון".

בשנת 2002 יצא סרטו הסמי-אוטוביוגרפי "באמריקה", אותו כתב יחד עם שתי בנותיו נעמי וקירסטן. הסרט מספר על קשייה של משפחת מהגרים אירים בניו יורק, ומבוסס חלקית על ניסיונו של שרידן עצמו בשנות ה-80. בטקס פרסי אוסקר ה-76 קיבלו שרידן ובנותיו מועמדות לפרס התסריט המקורי הטוב ביותר, ושני השחקנים הראשיים סמנתה מורטון ודג'ימון הונסו היו מועמדים לפרסי השחקנית הטובה ביותר ושחקן המשנה הטוב ביותר, בהתאמה.

בשנת 2005 ביים את הראפר קרטיס ג'קסון ("50 סנט") בסרט "תתעשר או תמות בדרך", המבוסס חלקית על חייו האישיים של ג'קסון שהפך מסוחר סמים לזמר מצליח. היה זה סרטו הראשון של שרידן אשר לא צולם כלל באירלנד. בשנת 2009 ביים את הסרט "אחים", בו משחקים ג'ייק ג'ילנהול, טובי מגווייר ונטלי פורטמן. בשנת 2011 ביים את המותחן "בית החלומות", ובשנת 2016 יצא סרטו "הכתובים הסודיים".

פילמוגרפיה
----------

| שנה | סרט | שם באנגלית | במאי | תסריטאי | מפיק | פרסים |
| --- | --- | --- | --- | --- | --- | --- |
| 1989 | כף רגלי השמאלית | My Left Foot | כן | כן | לא | מועמדות לפרס אוסקר לבמאי הטוב ביותרמועמדות לפרס אוסקר לתסריט המעובד הטוב ביותר |
| 1990 | השדה | The Field | כן | כן | לא | ---- |
| 1992 | אל המערב הקסום | Into the West | לא | כן | לא | ---- |
| 1993 | בשם האב | In the Name of the Father | כן | כן | כן | מועמדות לפרס אוסקר לסרט הטוב ביותרמועמדות לפרס אוסקר לבמאי הטוב ביותרמועמדות לפרס אוסקר לתסריט המעובד הטוב ביותרמועמדות לפרס באפט"א לתסריט המעובד הטוב ביותרזכייה בפרס דוב הזהב |
| 1996 | בזכות האם | Some Mother's Son | לא | כן | כן | — |
| 1997 | המתאגרף | The Boxer | כן | כן | כן | מועמדות לפרס גלובוס הזהב לבמאי הטוב ביותרמועמדות לפרס דוב הזהב |
| 1999 | אגנס בראון | Agnes Browne | לא | לא | כן | ---- |
| 2001 |  | *On the Edge* | לא | לא | כן | 

---

 |
| 2002 | באמריקה | In America | כן | כן | כן | מועמדות לפרס אוסקר לתסריט המעובד הטוב ביותרמועמדות לפרס גלובוס הזהב לתסריט הטוב ביותרמועמדות לפרס אינדפנדנט ספיריט לבמאי הטוב ביותר |
| 2005 | תתעשר או תמות בדרך | Get Rich or Die Tryin  | כן | לא | כן | — |
| 2009 | אחים | Brothers | כן | לא | לא | זכייה בפרס אינדפנדנט ספיריט לבמאי הטוב ביותר |
| 2011 | בית החלומות | Dream House | כן | לא | לא | ---- |
| 2016 | הכתובים הסודיים | The Secret Scripture | כן | כן | כן | מועמדות לפרס אינדפנדנט ספיריט לבמאי הטוב ביותר |

קישורים חיצוניים
----------------

ויקישיתוף מדיה וקבצים בנושא **ג'ים שרידן** בוויקישיתוף

* ג'ים שרידן, במסד הנתונים הקולנועיים IMDb (באנגלית)
* ג'ים שרידן, באתר AllMovie (באנגלית)
* ג'ים שרידן, באתר Box Office Mojo (באנגלית)
* ג'ים שרידן, במסד הנתונים הקולנועיים KinoPoisk (ברוסית)
* ג'ים שרידן, באתר MusicBrainz (באנגלית)

הערות שוליים
------------

1. ↑  שרידן: "קולנוע זה הרג, הרג, הרג", באתר אייריש טיימס, 9 במאי 2015
2. ↑  ג'ים שרידן, באתר iar.ie
3. ↑  סרטים דלי-תקציב שהצליחו בקופות הקולנוע, באתר gdnonline.com,‏ 27 באוגוסט 2017
4. ↑  פרסים ומועמדויות של הסרט "כף רגלי השמאלית", באתר IMDb
5. ↑  פרסים ומועמדויות של הסרט "בשם האב", באתר IMDb
6. ↑  פרסים ומועמדויות של הסרט "באמריקה", באתר IMDb

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007449356705171
* BIBSYS: 90178524
* BNE: XX1086623
* BnF: cb12540997t (data)
* CANTIC: a11560289
* GND: 119538512
* ISNI: 0000 0001 1476 3496
* LCCN: n78087552
* MusicBrainz: a869a286-249e-404f-9fbd-7428d185c97f
* NDL: 00963769
* NKC: pna2004259351
* NLK: KAC201202345
* NLP: a0000001788432
* NTA: 079171540
* SNAC: w6zk6g9g
* SUDOC: 082684529
* VIAF: 85079849
* WorldCat: lccn-n78087552

 |